MVG frítøka og differentieraður elprísur Orkupolitikkurin hjá landsstýrissamgonguni nevnir ítøkiliga, at í 2025 skulu í minsta lagi helvtin av øllum sethúsum og bygningum í Føroyum hitast við grønari orku. Eitt av bestu amboðunum at røkka hesum máli er hitapumpur. Seinastu 10 árini hava fleiri enn 1000 hús skift oljufýrið út við luft/vatn hitaskipan ella jarðhitaskipan. Tað er tó bara ein lítil partur, tí enn eru umleið 20.000 oljufýr í nýtslu. Tað skerst ikki burtur, at íløgukostnaðurin í slíkar hitapumpuskipanir er rættiliga stórur. Tá ið kappingarneytin oljufýr eru nakað bíligari, hevur oljuprísurin avgerandi týdning fyri, um fólk hætta sær at velja grønu loysnirnar. Í tíðarskeiðinum 2011-2015 lá hann um 8 kr/l, tá loysti tað seg rættiliga væl at hava hitapumpu. Frá 2015 til í dag hevur oljuprísurin verið væl lægri, um 6 kr/l, og er hetta í lægra lagi fyri at fáa íløgu og rakstur av hitapumpuskipanum at bera seg í mun til oljufýr. Landsstýrið arbeiðir við tiltøkum, sum skulu eggja fólki til at skifta hitaskipan frá olju til hitapumpur. Eitt tiltak, sum er farið at virka er afturbering av MVG fyri íløgu og arbeiðsløn í góðkendar hitapumpuskipanir. Í talvuni niðanfyri vísa tær tríggjar ovastu linjurnar, at hitapumpuskipanir, sum fáa MVG frítøku, eru kappingarførar í prísi við oljufýr, hóast lágar oljuprísir, sum eru í løtuni. Differentieraður elprísur Eitt lógaruppskot um at loyva SEV at differentiera elprísin til ymsar kundabólkar er í løtuni til viðgerðar í politisku skipanini. Verður tað samtykt, fer tað at merkja, at prísurin á el til góðkendar hitapumpuskipanir kann lækka við upp til 50 oyrum/kWh. Í talvuni vísa tær niðastu tríggjar linjurnar, at um bæði MVG frítøka og ein prísniðurskurður á 50 oyru/kWh eru galdandi, so verða hitapumpur væl bíligari at eiga og reka enn oljufýr. Ár til íløgan er spard aftur Renta: 2,5% p. a. MVG frítøka 1. Eldri hús við radiatorum og jarðhita 74.000 1583 1095 488 16 2. Nýggj hús við gólvhita og jarðhitaskipan 56.000 1407 891 516 3. Nýggj hús við gólvhita og luft/vatn hitaskipan 12.000 1407 1278 312 MVG frítøka og prísdifferentiering 1. Eldri hús við radiatorum og jarðhita 74.000 1583 798 785 2. Nýggj hús við gólvhita og jarðhitaskipan 56.000 1407 649 758 7 3. Nýggj hús við gólvhita og luft/vatn hitaskipan 12.000 1407 930 477 3 * Íløga í hitapumpu við MVG frítøku minus íløga í oljufýr. Dømi: 155.000/1,25-50.000 = 74.000. Aðrar fortreytir: Samlað íløga: Oljufýr gomul hús: 50.000 kr. Oljufýr nýggj hús: 60.000 kr. Jarðhiti gomul hús: 155.000 kr. Jarðhiti nýggj hús: 145.000 kr. Luft/vatn nýggj hús: 90.000 kr. Nyttustig oljufýr 0,9. Ársnyttustig: Radiatorar og jarðhiti: 3,0. Gólvhiti og jarðhiti: 3,5. Gólvhiti og luft/vatn: 3,0. Talvan vísir sparing í rakstri og afturgjaldstíð av hitapumpuskipanum í húsum við jarðhitaskipan og radiatorum ella gólvhita og húsum við luft/vatn hitaskipan og gólvhita samanborið við oljufýr. Í talvuni sæst, at rakstrarsparingarnar í øllum seks førum eru stórar, frá góðum 300 krónum um mánaðin til knappar 800 krónur um mánaðin. Afturgjaldstíðirnar eru frá 3 til 10 ár, uttan í fyrsta døminum, har aftugjaldstíðin av jarðhitaskipan er 16 ár. Til hetta kann viðmerkjast, at jarðhitaskipanir væntandi eru virknar í minsta lagi 25 ár, meðan luft/vatn hitaskipanir hava eina livitíð á umleið 15 ár. Samanumtikið Við MVG frítøku er tað búskaparligt skilagott hjá einum húsarhaldi at velja hitapumploysn heldur enn oljufýr. Við MVG-frítøku og prísniðurskurði eru hitapumpuskipanir munandi bíligari enn oljufýr. Í hesi uppseting eru sjálvandi óvissur. Tann størsta er oljuprísurin, sum her er settur til 6,20 kr/l. Sum nevnt omanfyri hevur hann sveiggjað nógv seinastu árini, heilt frá 5 kr/l til næstan 9 kr/l. Fyri hús við oljufýri merkir tað, at hitarokningin kann sveiggja við meiri enn 10.000 krónur um árið. Hinvegin hevur elprísurin verið rættiliga støðugur í nógv ár og væntast kann, at hann eisini verður støðugur framyvir. Sæð í mun til orku- og umhvøvispolitikkin eru stórir fyrimunir við hitapumpuloysnunum. Hitapumpur brúka el, sum fyri ein stóran part er framleitt úr vatni ella vindi. Av samlaðu hitaorkuni, sum hitampumpurnar lata til húsini, koma 60–80% úr umhvørvinum. Hitapumpur gera tí, at vit brúka nógv minni av olju. Hetta er gott fyri landsbúskapin og gott fyri umhvørvið, bæði lokalt og globalt. Um tú vil hava meira at vita, ert tú vælkomin at seta teg í samband við Umhvørvisstovuna, telefon 342400 ella us @ us. fo